**СЪДЕБНАТА ПАЛАТА - ДОМЪТ НА СЪДИЛИЩАТА**

Пред нас е Съдебната палата. Има строги черти и прави линии, сграда в съвременен стил с големи светли прозорци. Пристъпваме през прага и сме в царството на реда. В коридорите цари тишина. Има хора, приседнали по пейките наоколо, разговарят много тихо, почти шепнешком. Лицата им са сериозни.

Продължаваме по коридора, минаваме покрай рисунки, които са нарисувани от деца. На една от тези рисунки виждам жена с везна в ръката и с привързани очи. Облечена е в дълга тога... красива е, но буди страхопочитание. Разбрах, че това е Темида, богинята на правосъдието, която винаги безпристрастно отмерва вината и истината на своята везна. Влизаме в голяма стая с огромно бюро по средата, то цялото е отрупано с книжа. Около него има още сериозни хора. Те работят по различни видове дела. Подаряват ни не голяма книжка, на корицата, на която е изобразен гербът на България. В ръцете си държа Конституцията на Република България – една книжка, която показва пътя на всички нас, която всеки един българин би трябвало да познава...

Залата, в която Съдът заседава. Всичко е някак строго, редът в залата е абсолютно установен. Когато влиза Съдът всички се изправят на крака в знак на уважение. Винаги в залата цари невероятна тишина. Съдиите, прокурорът, всички са облечени в дълги тоги. Най-силно респектират символите на България – гербът и трибагреникът, които стоят неизменно на стража, за да пазят спокойствието и справедливостта в залата. Пред тях всички сякаш са пред лицето на България.

Отново сме в коридора. Имам усещането, че съм Алиса в страната на чудесата. Темида е с вързан очи, но сякаш ме съзира и леко се усмихва. Напомня ми, че правосъдие е имало още в древността, назад далече във времето. Държава без правосъдие, не би била истинска. Връщам се във времето на Хан Крум, когато са създадени първите ни писани закони... Този странен коридор е като машина на времето. Докато премина през тишината му чувам шепота на тогите и усещам строгите погледи... Завладяна съм от атмосверата на това място – дом на правосъдието.

Излизаме. Още ме владее тишината и строгостта на мястото. Поглеждам назад. През широките прозорци на втория етаж виждам прокурора – жена в лилава тога. В тази зала горе се води дело. Жената-прокурор поглежда навън, сякаш в мен поглежда...В мен се събужда мечта – след време да стана част от това необикновено място.

**Габриела Димитрова, VІІ а клас,**

**ОУ „ Св. Паисий Хилендарски“, гр. Горна Оряховица,**

**ІІ място**